Temeljem članka 19.a stavka 2. alineje 10. Zakona o lokalnoj i područnoj (regionalnoj) samoupravi (''Narodne novine'', broj 33/01, 60/01, 106/03, 129/05, 109/07, 86/08, 125/08, 28/10, 61/11, 150/11, 144/12 i 19/13 – pročišćeni tekst), članka 36. Statuta Grada Zadra (''Narodne novine'', broj 9/09, 28/01, 3/13 i 9/14) i Akcijskog plana energetski održivog razvitka (SEAP) Grada Zadra (''Glasnik Grada Zadra'', broj 4/14) i predviđenih mjera energetske učinkovitosti za razdoblje 2014.-2020., Gradonačelnik Grada Zadra objavljuje sljedeći

**NATJEČAJ**

**za javno prikupljanje prijava radi sufinanciranja provedbe energetskih pregleda i energetskog certificiranja i**

**izrade projektne dokumentacije**

**za projekte povećanja energetske učinkovitosti u višestambenim zgradama s 15 ili više stambenih jedinica na području**

**Grada Zadra**

1. **Predmet Natječaja**

Predmet ovog Natječaja je javno prikupljanje prijava za dodjelu bespovratnih sredstava Grada Zadra radi sufinanciranja provedbe energetskih pregleda i energetskog certificiranja postojećih višestambenih zgrada (u daljnjem tekstu: energetsko certificiranje zgrada) i izrade projektne dokumentacije za projekte povećanja energetske učinkovitosti (u daljnjem tekstu: EnU) u višestambenim zgradama na području Grada Zadra.

Na temelju pristiglih prijava i utvrđenih kriterija izvršit će se **odabir višestambenih zgrada** za sufinanciranje provedbe energetskog certificiranja zgrada i izrade projektne dokumentacije za projekte povećanja EnU u višestambenim zgradama.

Višestambena zgrada u smislu ovog Natječaja je svaka ona zgrada koja je u cijelosti ili u kojoj je više od 50% bruto podne površine namijenjeno za stanovanje te ima 15 ili više stambenih jedinica, i kojom upravlja upravitelj zgrade, sukladno Zakonu o vlasništvu i drugim stvarnim pravima (''Narodne novine'', broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12 i 152/14) te Uredbi o održavanju zgrada (''Narodne novine'', broj 64/97).

Postojeće građevine sukladno odredbama Zakona o gradnji (''Narodne novine'', br. 153/13) su one građevine koje su izgrađene na temelju građevinske dozvole ili drugog odgovarajućeg akta i svaka druga građevina koje je prema navedenom Zakonu ili posebnom zakonu s njom izjednačena. Predmetom sufinanciranja energetskog pregleda i energetskog certificiranja i izrade projektne dokumentacije po ovome Natječaju mogu biti samo postojeće građevine. Građevine za koje je pokrenut postupak legalizacije sukladno odredbama Zakona o postupanju sa nezakonito izgrađenim zgradama (''Narodne novine'', 86/12 i 143/13), ne mogu biti predmetom sufinanciranja po ovome Natječaju sve do pravomoćnog okončanja postupka.

Radi zaštite vizualnog identiteta grada Zadra i usklađenosti objekata, Grad Zadar zadržava pravo na određivanje dizajna i boje višestambene zgrade koji će se odrediti tijekom izrade projektne dokumentacije za projekte povećanja EnU.

**II. Korisnici sredstava**

Pravo na korištenje sredstava Grada Zadra sukladno ovom Natječaju mogu ostvariti upravitelji višestambenih zgrada, kao korisnici sredstava u ime i za račun suvlasnika višestambenih zgrada koji su u svojstvu krajnjih korisnika radi sufinanciranja provedbe energetskih pregleda i energetskog certificiranja zgrada i izrade projektne dokumentacije za projekte povećanja EnU u višestambenim zgradama na području Grada Zadra ako udovoljavaju sljedećim uvjetima:

* upravitelji zgrada podnesu pravodobni i cjelovit zahtjev za korištenje sredstava Grada Zadra u ime i za račun suvlasnika,
* da su registrirani za obavljanje poslova upravljanja stambenim zgradama i imaju sjedište na području Republike Hrvatske, ukoliko se radi o upravitelju kao trgovačkom društvu ili obrtniku,
* provedba energetskih pregleda i energetskog certificiranja odnosno izrada projektne dokumentacije za projekte povećanja EnU nisu financirane iz drugih javnih izvora,
* višestambene zgrade za koje se planira provesti energetske preglede i energetsko certificiranje i izraditi projektna dokumentacija za projekte povećanja EnU se nalaze na području Grada Zadra,
* višestambena zgrada ima 15 ili više stambenih jedinica te čini jedinstvenu arhitektonsku ili energetsku cjelinu,
* da suvlasnici višestambene zgrade u svojstvu krajnjih korisnika ulažu sredstva zajedničke pričuve za potrebe provedbe energetskog pregleda i energetskog certificiranja i izrade projektne dokumentacije za koje se dodjeljuju sredstva Grada Zadra,
* sklope ugovor s Gradom Zadrom o zajedničkom ulaganju u provedbu energetskog pregleda i energetskog certificiranja i izradu projektne dokumentacije za projekt povećanja EnU u višestambenim zgradama,
* dostave svu potrebnu dokumentaciju sukladno ovom Natječaju,
* udovoljavaju i prihvaćaju druge uvjete utvrđene ovim Natječajem.

Upravitelj zgrade u smislu odredbi Zakona o vlasništvu i drugim stvarnim pravima, je fizička ili pravna osoba registrirana za obavljanje poslova upravljanja stambenim zgradama i koja sukladno navedenom Zakonu i Uredbi o održavanju zgrada na temelju sklopljenog međuvlasničkog ugovora, sklapa ugovor o upravljanju zgradom s predstavnikom stanara, u ime i za račun suvlasnika. Upravitelj zgrade temeljem navedenih ugovora obavlja poslove redovite uprave i izvanredne poslove uz prethodno donesenu odluku o poduzimanju redovnih/izvanrednih poslova upravljanja suvlasnika zgrade kojom upravljaju (potrebne suglasnosti suvlasnika zgrade) sve imajući u vidu odredbe navedenog Zakona koje reguliraju navedena pitanja.

Na ovaj Natječaj može se javiti i više upravitelja zajedno, i to za povezane višestambene zgrade koje predstavljaju jedinstvenu arhitektonsku ili energetsku cjelinu, a kojima upravlja više upravitelja. U slučaju zajedničke prijave više upravitelja, ugovor s Gradom Zadrom sklapa Nositelj prijave, odnosno upravitelj ovlašten po punomoći od ostalih upravitelja, ovjerenom kod javnog bilježnika.

Na ovaj Natječaj mogu se dostaviti prijave za provedbu energetskih pregleda i energetskog certificiranja zgrada i izradu projektne dokumentacije za projekte povećanja EnU ili za izradu projektne dokumentacije za projekte povećanja EnU u višestambenoj zgradi.

**III. Sredstva Grada Zadra**

Korisnici sredstava sukladno ovom Natječaju mogu ostvariti bespovratna sredstva u iznosu do 80% prihvatljivih troškova ulaganja (s PDV-om) za provedbu energetskih pregleda i energetskog certificiranja zgrada i izradu projektne dokumentacije za projekte povećanja EnU u višestambenim zgradama odnosno najviše 50.000,00 kuna po svakoj višestambenoj zgradi, a u slučaju povezanih višestambenih zgrada koje predstavljaju jedinstvenu arhitektonsku ili energetsku cjelinu najviše 200.000,00 kuna po prijavi.

U slučaju višestambenih zgrada koje se sastoje od više ulaza i/ili imaju sklopljeno više Ugovora o upravljanju te povezanih višestambenih zgrada koje predstavljaju jedinstvenu arhitektonsku ili energetsku cjelinu, dodjeljivat će se sredstva do najviše 50.000,00 kuna po ulazu odnosno najviše 200.000,00 kuna po prijavi.

Iznos rasploživih sredstava Grada Zadra po ovom Natječaju osiguran je u Proračunu Grada Zadra za 2015. godinu, a iznosi 750.000,00 kuna.

Broj višestambenih zgrada kojima će se dodijeliti sredstva Grada Zadra odredit će se temeljem bodovne liste prednosti iz točke VI. ovog Natječaja i raspoloživih sredstava.

Sredstva Grada Zadra će se isplaćivati za prihvatljive troškove ulaganja nastale nakon dana objave ovog Natječaja na službenim web stranicama Grada Zadra.

Bespovratna sredstva dodijelit će se temeljem ispostavljenih računa i ovjerenog zapisnika ovlaštenog projektanta/certifikatora da je projektna dokumentacija izrađena sukladno projektnom zadatku i tehničkim uvjetima u Prilogu 1 i ostalim uvjetima ovog Natječaja odnosno da su energetski pregledi i energetsko certificiranje zgrada provedeni sukladno Pravilniku o energetskom pregledu zgrade i energetskom certificiranju (''Narodne novine'', broj 48/14 i 150/14) i Metodologiji provođenja energetskog pregleda građevina koja sadrži i Algoritam za izračun energetskih svojstava zgrada.

**IV. Prihvatljivi troškovi ulaganja**

Pod prihvatljivim troškovima provedbe energetskog certificiranja zgrada podrazumijevaju se troškovi provedbe energetskog pregleda, izrade završnog izvještaja o energetskom pregledu i izdavanja energetskog certifikata.

Pod prihvatljivim troškovima izrade projektne dokumentacije za projekte povećanja EnU u višestambenim zgradama podrazumijevaju se troškovi izrade **glavnog projekta rekonstrukcije višestambene zgrade** koji sadrži predviđene mjere povećanja EnU, kojim se računski pokazuje ušteda energije projektom predviđenih mjera od **minimalno 30% Qh,nd** te dokazuje sukladnost s projektnim zadatakom i Tehničkim uvjetima u Prilogu 1.

Glavni projekt rekonstrukcije višestambene zgrade mora biti izrađen sukladno Zakonu o gradnji (''Narodne novine'', broj 153/13) s pripadajućim snimcima postojećeg stanja, tehničkim opisima i projektima predviđenih mjera EnU, proračunima ušteda energije i projektantskim troškovnikom opreme, radova i usluga s naznačenim jediničnim cijenama.

Glavni projekt rekonstrukcije višestambene zgrade obavezno sadrži mjeru povećanja toplinske zaštite vanjske ovojnice, a može sadržavati i ostale mjere povećanja EnU (sukladno projektnom zadatku i Tehničkim uvjetima u Prilogu 1).

**V. Obvezna natječajna dokumentacija**

Prijava na Natječaj mora obavezno sadržavati sljedeće:

1. Prijavni obrazac u tiskanom obliku, potpisan i ovjeren od strane upravitelja zgrade i predstavnika suvlasnika (Prilog 2) te u digitalnom obliku (CD-u/DVD-u)
2. Izvadak iz registra za upravitelja zgrade, ukoliko se radi o upravitelju zgrade kao trgovačkom društvu ili obrtu, odnosno ugovor o upravljanju zgradom, ukoliko se radi o upravitelju zgrade kao fizičkoj osobi
3. Ugovor ili ponudu ovlaštenog projektanta za izradu Glavnog projekta rekonstrukcije višestambene zgrade, koji sadrži:
	* Popis mapa Glavnog projekta s iskazanim cijenama po mapama
	* Ukupnu cijenu izrade projektne dokumentacije (s uključenim PDV-om izraženu u kunama)
	* Iskazanu cijenu izrade projektne dokumentacije po bruto m2 višestambene zgrade (s uključenim PDV-om)

Ugovor ili ponudu ovlaštenog certifikatora za provedbu energetskog certificiranja zgrade s detaljnom specifikacijom svih troškova i rokom provedbe, ukoliko se prijavljuje energetsko certificiranje zgrade.

Najviše cijene izrade projektne dokumentacije moraju biti u skladu s preporukama strukovnih komora, a provedbe energetskog pregleda i energetskog certificiranja zgrada u skladu s Odlukom o najvišim cijenama koštanja provođenja energetskih pregleda i izdavanja energetskih certifikata zgrada, KLASA: 360-01/10-04/5, URBROJ: 531-01-09-1 Ministarstva zaštite okoliša, prostornog uređenja i graditeljstva od 12.5.2010. g. te Grad Zadar zadržava pravo kontrole istih.

1. Fotodokumentaciju pročelja, dijelova zgrade i tehničkih sustava za koje je predviđena energetska obnova i ukoliko postoje izvješće o energetskom pregledu i energetski certifikat zgrade (u digitalnom obliku na CD-u / DVD-u)
2. Zemljišno-knjižni izvadak, ne stariji od 30 dana od datuma podnošenja prijave na Natječaj, odnosno jedan etažni poduložak ako je zgrada etažirana (ako nije proveden upis vlasništva potrebno je dostaviti izvadak iz Knjige položenih ugovora)
3. Dokaz da je zgrada postojeća u smislu odredbi važećeg Zakona o gradnji ili sukladno posebnom zakonu s njom izjednačena
4. BON2/SOL2 računa višestambene zgrade (original), ne stariji od 30 dana od datuma podnošenja prijave na Natječaj
5. Potpisanu i ovjerenu izjavu upravitelja zgrade pod materijalnom i kaznenom odgovornošću da provedba energetskih pregleda i energetskog certificiranja odnosno izrada projektne dokumentacije za projekte povećanja EnU nisu financirane iz drugih javnih izvora
6. Potpisanu i ovjerenu izjavu upravitelja zgrade pod materijalnom i kaznenom odgovornošću, ovjerenu kod javnog bilježnika, da sukladno sklopljenom ugovoru o upravljanju zgradom, te na temelju odluke suvlasnika zgrade (potrebnih suglasnosti suvlasnika) **ima nalog u ime i za račun suvlasnika poduzimati poslove upravljanja na koje se odnosi predmet ovog Natječaja** (Prilog 3)
7. Izjavu upravitelja zgrade pod materijalnom i kaznenom odgovornošću o osiguranju sredstava za sufinanciranje provedbe energetskog certificiranja i izrade projektne dokumentacije iz sredstava pričuve s naznakom odgovarajuće stavke u programu rada zgrade, potpisana i ovjerena od strane upravitelja zgrade i supotpisana od strane predstavnika suvlasnika (Prilog 4)
8. Izjavu prijavitelja o prihvaćanjuopćih uvjeta zajedničkog sudjelovanja u sufinanciranju (Prilog 5)
9. Potpisanu i ovjerenu Izjavu upravitelja zgrade pod materijalnom i kaznenom odgovornošću koristi li se ili ne koristi PDV u računima kao pretporez u obračunskom razdoblju (Prilog 6)
10. Popis suvlasnika u zgradi s izraženim neto korisnim površinama za sve stambene jedinice u zgradi
11. Potpisanu i ovjerenu izjavu ovlaštenog inženjera odgovarajuće struke pod materijalnom i kaznenom odgovornošću da su svi dostavljeni tehnički podaci o zgradama točni

Obrasci navedeni pod točkom V. a), i), j), k) i l) mogu se preuzeti s internet stranice Grada Zadra, [www.grad-zadar.hr](http://www.grad-zadar.hr) ili osobno u prostorijama Grada Zadra, Upravni odjel za prostorno uređenje i graditeljstvo, Brne Krnarutića 13/3, soba 20.

Dokumentacija se prilaže u izvorniku ili ovjerenoj preslici.

Ukoliko se prijava odnosi na višestambene zgrade koje se sastoje od više ulaza i/ili imaju sklopljeno više Ugovora o upravljanju te za povezane višestambene zgrade koje čine arhitektonsku ili energetsku cjelinu, a njome upravlja više upravitelja, potrebno je odrediti jednog upravitelja kao Nositelja prijave te priložiti punomoći drugih upravitelja. Punomoć se mora odnositi na podnošenje prijave za provedbu energetskog certificiranja zgrada i izradu projektne dokumentacije za projekte povećanja EnU u višestambenim zgradama, sklapanje ugovora s Gradom Zadrom, uplatu sredstava donacije te isplatu sredstava ugovorenom projektantu.

Zajednička ponuda sadrži zajedničku dokumentaciju iz točaka V. c), d) i n) za sve povezane višestambene zgrade u prijavi te pojedinačnu dokumentaciju za svaku pojedinu višestambenu zgradu iz ostalih točaka obvezne dokumentacije.

Prilikom ocjenjivanja pristiglih prijava od podnositelja prijave može se, osim navedene

dokumentacije, po potrebi, zatražiti dopuna dokumentacije koju je na zahtjev dužan dostaviti

u roku od 10 dana od dana primitka pisane obavijesti. Ukoliko podnositelj prijave u zadanom roku ne dostavi traženu dokumentaciju, smatrat će se da je odustao od prijave.

Sve podnesene prijave na Natječaj predmet su provjere.

**VI. Obrada i kriterij za odabir korisnika sredstava**

Pregled pristiglih prijava provest će Povjerenstvo za provedbu Natječaja (u daljnjem tekstu: Povjerenstvo). Nepravovremeno dostavljene, nepotpune te prijave koje budu dostavljene u otvorenim omotnicama neće se razmatrati. O svim prijavama koje sadrže potpunu i uredno dostavljenu dokumentaciju određenu točkom V. ovog Natječaja, Povjerenstvo će izraditi zapisnik o otvaranju i ocjeni prijava s prijedlogom o odabiru korisnika sredstava za provedbu energetskog certificiranja i izradu projektne dokumentacije za projekte povećanja EnU postojećih višestambenih zgrada na području Grada Zadra.

Postupak za ocjenjivanje ponuda i određivanje prednosti vršit će se na temelju liste prednosti

sastavljene bodovanjem prema sljedećim kriterijima:

***1. Tehno-ekonomska opravdanost implementacije mjera za povećanje energetske***

***učinkovitosti na prijavljenom objektu*** (najveći ukupan broj bodova iznosi 8):

**a)** Stupanj spremnosti prijavljenog objekta za ulazak u projekt povećanja energetske

učinkovitosti u zgradarstvu (dostupnost projektne dokumentacije):

Ukupan zbroj bodova stavke 1 a) iznosi 8 na način da se kod iste bodovi zbrajaju, odnosno, ukoliko prijavitelj ima sve od tražene dokumentacije 1 + 2 + 3 + 4 ostvarit će maksimalan broj bodova (8).

1. Snimak postojećeg stanja ili dostupnost bilo kakve projektne dokumentacije (do 1 bod)

2. Glavni i izvedbeni projekt zgrade (do 2 boda)

3. Pravomoćna uporabna dozvola ili odgovarajući dokument iste valjanosti (do 2 boda)

4. Energetski certifikat (do 3 boda)

***2. Zatečeno stanje konstrukcijskih dijelova građevine – toplinska zaštita vanjske***

***ovojnice, opće stanje fasade, stolarije i dr.*** (najveći ukupan broj bodova a + b iznosi 20);

**a)** Ukupna debljina prevladavajućeg sloja fasadne toplinske zaštite (stiropor ili kamena vuna) vanjskog zida:

- 0 cm (10 bodova)

- 1-3 cm ili toplinska žbuka (8 bodova)

- 4-5 cm (6 bodova)

- 6-7 cm (4 boda)

- 8-10 cm (2 boda)

- >10 cm (0 bodova)

**b)** Tehničke karakteristike prevladavajuće vanjske stolarije:

- jednostruko staklo (10 bodova)

- dvostruko obično staklo (8 boda)

- dvostruko izo staklo (6 bodova)

- dvostruko izo staklo s low-e premazom (4 bodova)

- trostruko izo staklo (2 bodova)

- trostruko izo staklo s low-e premazom (0 bodova)

***3. Zatečeno stanje prevladavajućeg sustava za grijanje, hlađenje i ventilaciju – stupanj korisnog djelovanja, održavanje i dr.*** (najveći ukupan broj bodova a + b iznosi 20);

**a)** Sustav grijanja i hlađenja:

- energent električna energija ili lož ulje (10 bodova)

- energent UNP, prirodni plin ili dizalica topline (5 bodova)

- energent biomasa (drva, peleti i sl.) ili drugi OIE (0 bodova)

**b)** Sustav pripreme potrošne tople vode:

- energent električna energija ili lož ulje (10 bodova)

- energent UNP, prirodni plin ili dizalica topline (5 bodova)

- energent biomasa (drva, peleti i sl.) ili drugi OIE (0 bodova)

***4. Broj stambenih jedinica*** (u rasponu bodova od 2-10) na način da zgrada s obzirom na broj stambenih jedinica dobiva bodove kako slijedi u nastavku:

Broj stambenih jedinica Bodovi

15-25 2

26-35 4

36-45 6

46-50 8

›50 10

U slučaju da više prijava ostvari jedak broj sveukupnih bodova (1+2+3+4) prednost ima prijava s većom građevinskom bruto površinom zgrade.

Lista prednosti za dodjelu sredstava utvrđuje se s obzirom na najveći broj osvojenih bodova.

Odluku o odabiru prijave i dodjeli sredstava po istoj donijet će Gradonačelnik Grada Zadra najkasnije 30 dana od dana zaključenja Natječaja, a na temelju prijedloga Povjerenstva o čemu će podnositelji prijava biti pismeno obaviješteni. Odluka će biti objavljena na internet stranici Grada Zadra u daljnjem roku od 8 dana.

Protiv odluke iz prethodnog stavka, o odabiru prijave i dodjeli sredstava po objavljenom Natječaju, prijavitelj ne može podnijeti prigovor.

Grad Zadar zadržava pravo praćenja provedbe energetskog certificiranja odnosno izrade projektne dokumentacije, kao i kontrolu namjenskog trošenja dodijeljenih sredstava.

**VII. Isplata dodijeljenih sredstava**

Nakon dostavljene Odluke o odabiru, Grad Zadar će s odabranim prijaviteljima sklopiti ugovor o korištenju sredstava Grada Zadra radi sufinanciranja provedbe energetskog certificiranja i izrade projektne dokumentacije.

Odabrani prijavitelji dužni su prije sklapanja ugovora s Gradom Zadrom, a najkasnije u roku od 15 dana od dana zaprimanja odluke o odabiru prijave, dostaviti ugovor s ovlaštenim certifikatorom odnosno projektantom.

U slučaju da odabrani prijavitelj ne postupi na gore opisani način smatrat će se da je odustao od sklapanja ponuđenog ugovora i gubi prava na odobrena sredstva Grada Zadra o čemu će zaprimiti pisanu obavijest, a Grad Zadar zadržava pravo odabira prijavitelja koji se nalazi sljedeći po redu s obzirom na bodovnu listu prednosti iz točke VI. ovog Natječaja i raspoloživa sredstva.

Ugovorom će se urediti:

- Iznos odobrenih sredstava Grada Zadra,

- Uvjeti i način korištenja dodijeljenih sredstava Grada Zadra,

- Vremenski rok provedbe energetskog certificiranja zgrada i izrade projektne dokumentacije za projekte povećanja EnU u višestambenim zgradama,

- Način praćenja i kontrole namjenskog trošenja dodijeljenih sredstava Grada,

- Ostala međusobna prava i obveze.

Korisnici sredstava dužni su podnijeti u roku od 6 mjeseci od dana potpisa ugovora s Gradom Zadrom pismeni zahtjev za povratom uloženih sredstava te dostaviti sljedeću dokumentaciju:

* + Projektnu dokumentaciju u elektroničkom obliku, a koja sadrži sve mjere povećanja energetske učinkovitosti iz prijavnog obrasca (.pdf na CD/DVD-u ili drugom prijenosnom podatkovnom mediju, sa skenom prve stranice ovjerene potpisom i pečatom od strane ovlaštenog projektanta)
	+ Potrebna odobrenja, suglasnosti i posebne uvjete građenja ukoliko postoje ili potpisana i ovjerena izjava ovlaštenog projektanta da li su za izvođenje radova u skladu s glavnim projektom isti potrebni
	+ Potpisanu i ovjerenu izjavu ovlaštenog projektanta da za izvođenje radova u skladu s glavnim projektom je/nije potrebno ishođenje akta kojim se odobrava građenje
	+ Zahtjev za povrat uloženih sredstava s projektom predviđenih mjera povećanja EnU u višestambenim zgradama ovjeren od ovlaštenog projektanta/certifikatora, predstavnika suvlasnika i upravitelja (Prilog 7.)
	+ Zapisnik o izrađenoj projektnoj dokumentaciji za projekte povećanja energetske učinkovitosti u višestambenim zgradama odnosno da je izrađena sukladno projektnom zadatku i tehničkim uvjetima u Prilogu 1 te ostalim uvjetima ovog Natječaja
	+ Kopiju računa ovjerenu i potpisanu od strane Korisnika sredstava uz navođenje sljedeće izjave na prvoj stranici računa: ''Kopija je istovjetna originalu koji se nalazi u poslovnim knjigama Korisnika (navesti naziv upravitelja i adresu zgrade)''
	+ Korisnici sredstava koji su proveli i energetsko certificiranje zgrada dostavljaju sljedeću dokumentaciju:
		- Izvješće o provedenom energetskom pregledu s naznakom preporučenih mjera, predviđenim povratom investicije za pojedine mjere i izračunom smanjenja emisija stakleničkih plinova provedbom mjera i procijenjenom smanjenom potrošnjom energije po mjeri (u .pdf formatu na CD/DVD mediju ili drugom prijenosnom podatkovnom mediju, sa skenom prve stranice ovjerene potpisom i pečatom od strane ovlaštenog certifikatora)
		- Energetski certifikat o energetskim svojstvima zgrade (u .pdf formatu na CD/DVD mediju ili drugom prijenosnom podatkovnom mediju sa skenom prve stranice ovjerene potpisom od ovlaštenog certifikatora)
		- Fotodokumentaciju temeljem koje se dokazuje da je energetski certifikat javno izložen
		- Zapisnik o provedenom energetskom certificiranju zgrada odnosno da je isto izrađeno sukladno važećim zakonskim i podzakonskim aktima i ostalim uvjetima ovog Natječaja
		- Kopiju računa ovjerenu i potpisanu od strane Korisnika sredstava uz navođenje sljedeće izjave na prvoj stranici računa: ''Kopija je istovjetna originalu koji se nalazi u poslovnim knjigama Korisnika (navesti naziv upravitelja i adresu zgrade)''

Ako prijavitelj kojem su odlukom Povjerenstva dodijeljena sredstva Grada Zadra, ne dostavi dokumentaciju potrebnu za povrat uloženih sredstava u navedenom roku, isti time gubi i pravo na sredstva Grada Zadra.

Grad Zadar će korisnicima sredstava isplatiti dodijeljena sredstva u roku od 30 dana od dana dostave pismenog zahtjeva za povratom uloženih sredstava s dokumentacijom navedenom u točki VII. stavku 5. ovog Natječaja putem obrasca Zahtjeva za povrat uloženih sredstava. Zakonsko pravo na potporu iz ovog Natječaja ne postoji.

Krajnji rok za provedbu energetskog certificiranja odnosno izradu projektne dokumentacije je 6 mjeseci od datuma potpisivanja ugovora od strane Grada Zadra. U suprotnom će podnositelj zahtjeva izgubiti pravo na sredstva Grada Zadra.

**VIII. Dostavljanje prijava**

Podnositelj prijave na ovaj Natječaj je upravitelj višestambene zgrade koji prijavu dostavlja za svaku višestambenu zgradu posebno, osim u slučaju prijave više upravitelja zajedno za povezane višestambene zgrade koje čine jedinstvenu arhitektonsku ili energetsku cjelinu. U tom slučaju upravitelji podnose zajedničku prijavu koja glasi na ime Nositelja prijave.

Upravitelj višestambene zgrade koji u ime i za račun suvlasnika višestambene zgrade podnosi prijavu na ovaj Natječaj može prijaviti projekte za više zgrada, pri čemu mora dostaviti posebnu prijavu za svaku zgradu.

Natječajna dokumentacija mora biti dostavljena na način da čini cjelinu, uvezana na način da se onemogući naknadno vađenje i umetanje listova (označavanjem broja stranica), u izvorniku ili ovjerenoj preslici.

Grad Zadar zadržava pravo za cijelo vrijeme trajanja sklopljenog ugovora, pratiti namjensko korištenje sredstava Grada Zadra što uključuje i uvjete koje je trebao ispunjavati odabrani prijavitelj a koji su bili temelj za odobrenje sredstava i sklapanje ugovora. U slučaju nenamjenski utrošenih sredstava i nepoštivanja ugovornih obveza Grad Zadar ima pravo na povrat nenamjenski utrošenih sredstava sa zateznim kamatama.

Prijave se dostavljaju **u zatvorenoj omotnici** na adresu:

GRAD ZADAR

Upravni odjel za prostorno uređenje i graditeljstvo

Narodni trg 1

23 000 Zadar

uz naznaku: „NE OTVARATI - ZA NATJEČAJ ZA JAVNO PRIKUPLJANJE PRIJAVA RADI SUFINANCIRANJA PROVEDBE ENERGETSKIH PREGLEDA I ENERGETSKOG CERTIFICIRANJA I IZRADE PROJEKTNE DOKUMENTACIJE ZA PROJEKTE POVEĆANJA ENERGETSKE UČINKOVITOSTI U VIŠESTAMBENIM ZGRADAMA S 15 ILI VIŠE STAMBENIH JEDINICA NA PODRUČJU GRADA ZADRA“

Prijave se mogu dostaviti putem pošte ili osobno u pisarnicu Grada Zadra, Narodni trg 1 (radnim danom od 8:00 do 12:00 sati).

**Rok** za dostavu prijava je **45 dana** od dana objave Natječaja na internet stranici GradaZadra odnosno do **27. travnja** **2015. godine.**

**IX. Ostale informacije**

Ovaj Natječaj **objavljen** je na internet stranici Grada Zadra dana **13. ožujka** **2015.** **godine.**

Dostavljanjem dokumentacije prijavitelj daje odobrenje Gradu Zadru da osnovne podatke o njemu i prijavljenom projektu objavi na internet stranici Grada Zadra te u drugim izvješćima.

Dodatne informacije mogu se dobiti telefonski na 023/208-043 i/ili 023/492-888 te na e-mail: graditeljstvo@grad-zadar.hr i/ili ive.suric@zadra.hr .

Prilozi:

* Projektni zadatak i popis tehničkih uvjeta koji moraju biti zadovoljeni projektom povećanja EnU u višestambenim zgradama
* Prijavni obrazac
* Izjava upravitelja o poslovima upravljanja
* Izjava upravitelja o osiguranju vlastitih sredstava
* Izjava prijavitelja o prihvaćanjuopćih uvjeta zajedničkog sudjelovanja u sufinanciranju
* Izjava upravitelja o PDV-u
* Zahtjev za povrat uloženih sredstava

KLASA: 351-01/15-01/21

URBROJ: 2198/01-2-15-3

Zadar, 13. ožujka 2015. godine.

 GRADONAČELNIK GRADA ZADRA